ΚΑΝΟΝΙΣΜΌΣ (ΕΕ) αριθ. 35/2013 ΤΗΣ ΕΠΙΤΡΟΠΉΣ της 18ης Ιανουαρίου 2013 για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων dimethomorph, indoxacarb, pyraclostrobin και trifloxystrobin μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23 Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Για τις ουσίες indoxacarb, pyraclostrobin και trifloxystrobin έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για την ουσία dimethomorph, έχουν καθοριστεί ΑΟΚ στο μέρος A του παραρτήματος III του κανονισμού (ΕΚ) αριθ. 396/2005. (2) Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία dimethomorph σε φυλλώδη κράμβη, σκαρόλα (πικρίδα), κάρδαμο και γαιοκάρδαμο, υποβλήθηκε αίτηση βάσει του άρθρου 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ. (3) Όσον αφορά την ουσία indoxacarb, υποβλήθηκε σχετική αίτηση για χρήση σε φράουλες, σμέουρα (φραμπουάζ), κινέζικο λάχανο, λυκοτρίβολο, σκαρόλα, ραδίκι Witloof, φασόλια με λοβό, αγριοαγκινάρες, μάραθα, ραβέντι και σπόρους σόγιας. Όσον αφορά την ουσία pyraclostrobin, υποβλήθηκε σχετική αίτηση για χρήση σε φυλλώδεις κράμβες, γλυκό καλαμπόκι, καλαμπόκι, κεχρί και σόργο. Όσον αφορά την ουσία trifloxystrobin, υποβλήθηκε σχετική αίτηση για τη χρήση σε φρέσκα κρεμμύδια (ανοιξιάτικα) και αγκινάρες. (4) Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005, υποβλήθηκε αίτηση για την ουσία dimethomorph σε ανθοκράμβες, κεφαλωτές κράμβες, μαρούλια, σέλινο, σκόρδα, κρεμμύδια και ασκαλώνια. Ο αιτών ισχυρίζεται ότι η εγκεκριμένη χρήση της ουσίας dimethomorph στις καλλιέργειες αυτές στις Ηνωμένες Πολιτείες και τον Καναδά οδηγεί σε κατάλοιπα που υπερβαίνουν τα ΑΟΚ που ορίζει ο κανονισμός (ΕΚ) αριθ. 396/2005 και ότι είναι απαραίτητο να καθοριστούν υψηλότερα ΑΟΚ για την αποφυγή εμπορικών φραγμών όσον αφορά την εισαγωγή αυτών των καλλιεργειών. (5) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή. (6) Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε. (7) Η Αρχή κατέληξε, στις αιτιολογημένες γνώμες της, στο συμπέρασμα ότι, όσον αφορά τη χρήση της ουσίας dimethomorph στις ανθοκράμβες, τα υποβληθέντα δεδομένα επαρκούν για να καθοριστούν νέα ΑΟΚ για τα μπρόκολα μόνον. Όσον αφορά την ουσία indoxacarb για τη σκαρόλα και τους σπόρους σόγιας, τα υποβληθέντα στοιχεία δεν καταδεικνύουν την ανάγκη να τροποποιηθούν τα υφιστάμενα ΑΟΚ. Για το ραδίκι Witloof, τα υποβληθέντα στοιχεία δεν επαρκούν για να καθοριστεί νέο ΑΟΚ. Όσον αφορά τη χρήση της ουσίας pyraclostrobin στο γλυκό καλαμπόκι, τα υποβληθέντα στοιχεία δεν επαρκούν για να καθοριστεί νέο ΑΟΚ. (8) Όσον αφορά τη χρήση της ουσίας dimethomorph στο κάρδαμο και το γαιοκάρδαμο δεν είναι αναγκαία η τροποποίηση των ΑΟΚ, δεδομένου ότι τα ΑΟΚ που καθορίζονται στο μέρος Α του παραρτήματος ΙΙΙ του κανονισμού (ΕΚ) αριθ. 396/2005 ταυτίζονται με τα αιτούμενα. Όσον αφορά τη χρήση της ουσίας pyraclostrobin στο καλαμπόκι, το κεχρί και το σόργο, δεν είναι αναγκαία η τροποποίηση των ΑΟΚ, δεδομένου ότι τα ΑΟΚ που καθορίζονται στο παράρτημα II του κανονισμού (ΕΚ) αριθ. 396/2005 ταυτίζονται με τα αιτούμενα. (9) Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές ως προς την ασφάλεια των καταναλωτών με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη τα πλέον πρόσφατα στοιχεία για τις τοξικολογικές ιδιότητες των ουσιών. Ούτε η έκθεση καθ’ όλη τη διάρκεια της ζωής στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες, ούτε η βραχυχρόνια έκθεση μέσω ακραίας κατανάλωσης των οικείων καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης (ΑDI) ή της δόσης αναφοράς οξείας έκθεσης (ARfD). (10) Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (11) Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Ιανουαρίου 2013.

[Source: multi_eurlex | Tokens: 5188]